Helge Adam Møller (KF), 2001-12-13:
Vi konservative siger ja til dette forslag.
Vi siger ja af tre grunde: Vi siger ja, fordi det er en rigtig beslutning, vi siger ja, fordi det er en nødvendig beslutning, og vi siger ja, fordi det er en logisk beslutning.
Det er en rigtig beslutning, fordi vi danskere jo har en akkurat lige så stor interesse i, et lige så stort behov for og en lige så stor gavn af, at de sidste rester af det terrornetværk, der stadig væk er i Afghanistan i disse dage - jeg tænker på Al-Qaida, talebanstyrkerne, Osama bin Ladens resterende folk - hurtigst muligt ophører med at være en trussel, ikke alene mod beboerne i Afghanistan, men også mod resten af verden.
Den interesse har vi lige så meget som amerikanere, englændere og nordmænd.
I virkeligheden er der vel kun ét folkeslag, der har en endnu mere direkte interesse end vi andre, og det er selvfølgelig den afghanske befolkning.
Det er nødvendigt - det var det andet nøgleord - for ikke før de sidste terrorister i Afghanistan er fjernet, tilfangetaget, nedkæmpet eller har overgivet sig, kan vi gå i gang med det, som vi alle er interesserede i, og som Socialdemokratiets ordfører lagde utrolig stor vægt på: at gå i gang med at opbygge og accelerere den opbygning, som så småt er i gang, det vil sige yde den hjælp og støtte, der skal ydes fra Danmark og fra resten af verden for at få genopbygget det Afghanistan, der har trængt til det, ikke
alene de sidste 3 måneder, men de sidste 20 år
Det drejer sig altså om at få mad, få tæpper, få telte, få minerydning i gang osv., så den almindelige afghanske familie kan leve en tilværelse, som vi andre jo også ønsker
Men forudsætningen for, at det arbejde kan gå i gang, er selvfølgelig, at de militære terrorister er væk.
Det tredje nøgleord er logisk: Ja, det er logisk, fordi det her beslutningsforslag jo er en direkte fortsættelse af de holdninger og de standpunkter, som et kæmpeflertal i dette Folketing med den tidligere regering i spidsen og den tidligere statsminister helt i front havde og har haft siden den 11. september og i hvert fald havde, indtil hr. Lykketoft gik på talerstolen i dag kl. 17.26.
Danmark har alene og sammen med vores øvrige 17 NATO-allierede stået last og brast med USA og med FN i kampen mod terroren.
Det var det, dette Folketing udtrykte den 9. oktober
2001, da vi sendte danske soldater til Makedonien bl.a. for at aflaste amerikanerne
Det var det, et stort flertal i Folketinget udtrykte, da vi den 25. oktober 2001 sendte korvetten til Middelhavet.
Den opgave, som mange hundrede danske professionelle soldater nu skal til at løse,
er ikke en ufarlig opgave.
Risikoen er klart større end ved mange af de tidligere internationale operationer.
Det mener jeg er nødvendigt at sige klart og tydeligt også her under debatten.
Men jeg ved også, at forsvarsministeren og de tre værn, hvorfra styrkerne kommer, har gjort og vil gøre deres yderste, for at hver enkelt soldat har den maksimale sikkerhed under hensyn til de nødvendige opgaver, der skal løses. Så kan jeg se, når jeg betragter tilhørerlogerne, at dér står formanden for Centralforeningen for Stampersonel, Finn
Derfor vil jeg godt slutte med at sige, at den anmodning, som USA nu har sendt til Danmark, om hjælp fra danske soldater til terrorbekæmpelsen i Afghanistan, jo samtidig er en klar anerkendelse af den dygtighed og den professionalisme, som præger enheder fra alle vores tre værn,
hvad enten det er patruljerne fra Frømandskorpset, det er transportflyet, det er de fire F 16-jagere, eller det er patruljerne fra Jægerkorpset, for det er jo de mænd og enkelte kvinder, som dette beslutningsforslag drejer sig om.
Og havde soldaterne i disse enheder, mænd og kvinder, uanset om de kommer fra den ene eller den anden organisation, ikke haft den dygtighed og den professionalisme, kan jeg garantere for, at så havde amerikanerne ikke bedt om, at de var blevet stillet til rådighed, uanset hvor meget vi havde tilbudt.
De har selv dygtige og professionelle og effektive soldater, og derfor vil de selvfølgelig, når de skal have nogle, der arbejder tæt sammen med dem, have nogle, der kan leve op til dem.
Det kan de danske enheder.